การคมนาคมไปท่าอากาศยานสุวรรณภูมิ - วิกิพีเดีย

# การคมนาคมไปท่าอากาศยานสุวรรณภูมิ

### จากวิกิพีเดีย สารานุกรมเสรี

แผนที่แสดงเส้นทางเข้าถึงสนามบิน (จากเว็บไซต์การท่าอากาศยาน)

ท่าอากาศยานสุวรรณภูมิตั้งอยู่ที่อำเภอบางพลี จังหวัดสมุทรปราการ โดยการคมนาคมไปสู่สนามบินได้หลายทาง การเข้าถึงสนามบินสุวรรณภูมิสามารถเข้าถึงได้โดยทางรถยนต์ รถโดยสารประจำทาง ของ ขสมก. 12 สาย ในอนาคตมีแผนก่อสร้างเส้นทางรถไฟฟ้าจากบริเวณสถานีมักกะสันมายังสนามบินในชื่อ แอร์พอร์ตเรลลิงก์ (Airport Rail Link) ซึ่งอยู่ในระหว่างการก่อสร้าง ท่าอากาศยานมีทางเข้าออกทั้งหมด 6 เส้นทาง [1] คือ

1. ทิศเหนือ เป็นถนนยกระดับขนาด 8 ช่องจราจร จากถนนกรุงเทพ-ชลบุรีสายใหม่ เข้าสู่อาคารผู้โดยสาร
2. ทิศตะวันตกเฉียงเหนือ เป็นถนนขนาด 6 ช่อง เชื่อมกับทางยกระดับจากถนนร่มเกล้าและถนนกิ่งแก้ว
3. ทิศใต้ เป็นถนนขนาด 4 ช่องจราจร เชื่อมกับถนนบางนา-ตราดและทางพิเศษบูรพาวิถี
4. ทิศตะวันออกเฉียงเหนือ เป็นถนนขนาด 4 ช่องจราจร เชื่อมกับถนนอ่อนนุช
5. ทิศตะวันตก เป็นถนนขนาด 4 ช่องทางจราจร เชื่อมกับถนนกิ่งแก้ว
6. (กำลังก่อสร้าง) รถไฟฟ้าขนส่งมวลชนสายพญาไท – มักกะสัน – สุวรรณภูมิ วิ่งเข้าสู่อาคารผู้โดยสาร มีสถานีรถไฟฟ้าใต้อาคารผู้โดยสาร

## [แก้] รถส่วนบุคคล

สำหรับที่จอดรถ ในบริเวณใกล้ส่วนอาคารผู้โดยสาร จะเป็นเพียงอาคารที่จอดรถระยะสั้น 2 อาคาร จุได้ 5000 คัน บริหารงานโดยบริษัทที่ได้รับสัมปทานในการจัดเก็บค่าจอดรถในราคาต่อชั่วโมง ส่วนบริเวณจอดรถระยะยาว จะเป็นลานกว้างอยู่ห่างออกไป ใกล้กับบริเวณที่จอดรถบัส และที่จอดรถแท็กซี่สาธารณะ (402 คัน) บริเวณให้บริการเช่ารถยนต์ (408 คัน) ผู้โดยสารในบริเวณนี้สามารถเดินทางเข้าสู่อาคารผู้โดยสาร โดยรถบริการภายในสนามบินผ่านทางชัตเติลบัสอีกทอดหนึ่ง

## [แก้] รถแท็กซี่

รถส่วนตัวและแท็กซี่ที่มีผู้โดยสารสามารถจอดชั่วคราวส่งผู้โดยสารได้ที่จุดจอดขาออก ณ ถนนวงนอกหน้าอาคาร (departure (level 4) inner curb) โดยเมื่อส่งผู้โดยสารเสร็จแล้ว ต้องออกรถทันทีโดยไม่มีข้อยกเว้น สำหรับการจอดชั่วคราวรับผู้โดยสาร รถส่วนตัวจอดได้ที่จุดจอดขาเข้า (arrival (level 2) inner curb) ส่วนรถแท็กซี่จอดได้ที่จุดรอแท็กซี่ที่สถานีรถบัส ผู้โดยสารที่ต้องการใช้บริการรถแท็กซี่ สามารถขึ้นรถชัตเติลบัสจากอาคารหลักไปยังสถานีรถบัสได้ [2]

## [แก้] รถโดยสารประจำทางของ ขสมก.

ตารางค่าโดยสารรถโดยสารประจำทางในเขตกรุงเทพมหานครและจังหวัดที่มีเส้นทางต่อเนื่องสายที่ 557 ชื่อเส้นทาง ท่าอากาศยานสุวรรณภูมิ - วงเวียนใหญ่ อัตราค่าโดยสารสูงสุด 25 (24) บาท
ตารางค่าโดยสารรถโดยสารประจำทางสาย 549 ท่าอากาศยานสุวรรณภูมิ - มีนบุรี ที่จัดทำขึ้นโดยองค์การขนส่งมวลชนกรุงเทพ ที่แอบขยายเส้นทางไปยังบางกะปิ
ตารางค่าโดยสารรถโดยสารประจำทางในเขตกรุงเทพมหานครและจังหวัดที่มีเส้นทางต่อเนื่องสายที่ 550 ชื่อเส้นทาง ท่าอากาศยานสุวรรณภูมิ - แฮปปี้แลนด์ ในช่วงที่เริ่มทดลองเดินรถเข้าสนามบิน

รถโดยสารประจำทางของ ขสมก. ทั้งหมดคิดอัตราค่าโดยสารด้วยอัตราค่าโดยสารปกติแยกตามประเภทรถโดยสารสำหรับการเดินรถภายนอกบริเวณท่าอากาศยานสุวรรณภูมิ แต่คิดอัตราค่าโดยสาร 35 บาทซึ่งเกินกว่าที่กฎหมายกำหนด[3]สำหรับการเดินรถที่ผ่านเข้า/ออกบริเวณท่าอากาศยานสุวรรณภูมิ ไม่จำแนกประเภทรถโดยสาร ดังตัวอย่างภาพตารางค่าโดยสารด้านบนนี้ ซึ่งยังไม่มีหน่วยงานรัฐที่เกี่ยวข้องทำการแก้ไขดำเนินการให้ถูกต้องตามกฎหมายแต่อย่างใด ตั้งแต่การเปิดให้บริการช่วงเดือนกรกฎาคมที่ผ่านมาจนถึงทุกวันนี้

เส้นทางเดินรถชุดแรกประกอบด้วย 6 เส้นทาง[4] คือสาย 549, 550, 551, 552, 553 และ 554 มีรายละเอียดเส้นทางดังนี้

1. เส้นทางสายสีแดง สายที่ 549
  ท่าอากาศยานสุวรรณภูมิ - มีนบุรี - บางกะปิ
  เริ่มต้นจากท่าอากาศยานสุวรรณภูมิ ไปตามถนนลาดกระบังแยกขวาไปตามถนนร่มเกล้า แยกซ้ายไปตามถนนสีหบูรานุกิจ มีนบุรี แยกซ้ายเข้าถนนเสรีไทย สุดเส้นทางที่บางกระปิ
  ส่วนขยายไปยังบางกะปินี้ เป็นการเดินรถนอกสัมปทานเดินรถของกรมการขนส่งทางบกโดยอ้างว่าเป็นการทดแทนเส้นทางเดิมคือ 517 ที่องค์การขนส่งมวลชนกรุงเทพได้ทำเรื่องขอยกเลิกช่วงเดินรถสวนจตุจักร - มีนบุรี - ลาดกระบัง เมื่อปี 2548
  จะสังเกตความผิดปกติของตารางค่าโดยสาร 549 ที่แสดง กล่าวคือ ตารางดังกล่าวจัดทำมาเพื่อรถปรับอากาศธรรมดา (สีครีม-น้ำเงิน) แต่กลับใช้ขั้นบันไดค่าโดยสารแบบรถปรับอากาศยูโรทู คือ 4 กิโลเมตรแรก และ 4 กิโลเมตรถัดไปเรื่อยๆ ซึ่งนอกจากจะผิดกฎหมายที่ขยายเส้นทางออกไปแล้ว การจัดทำตารางค่าโดยสารขึ้นเองยังถือเป็นความผิดตาม พระราชบัญญัติการขนส่งทางบก พ.ศ. 2522 อีกด้วย

2. เส้นทางสายสีน้ำเงิน สายที่ 550
  ท่าอากาศยานสุวรรณภูมิ - แฮปปี้แลนด์
  เริ่มต้นจากท่าอากาศยานสุวรรณภูมิ ไปตามถนนลาดกระบัง ถนนอ่อนนุช แยกขวาไปตามถนนศรีนครินทร์ แยกซ้ายไปตามถนนลาดพร้าว แยกไปตามถนนแฮปปี้แลนด์ สุดเส้นทางที่แฮปปี้แลนด์

3. เส้นทางสายสีน้ำตาล สายที่ 551
  ท่าอากาศยานสุวรรณภูมิ - อนุสาวรีย์ชัยสมรภูมิ (ทางด่วน)
  เริ่มต้นจากท่าอากาศยานสุวรรณภูมิ ไปตามทางพิเศษระหว่างเมือง (กรุงเทพ-ชลบุรีสายใหม่) ไปตามทางพิเศษศรีรัช ลงทางด่วนพระราม 9 ไปตามถนนพระราม 9 ถนนอโศก-ดินแดง ถนนราชวิถี สิ้นสุดที่อนุสาวรีย์ชัยสมรภูมิ

  ขณะนี้สัมปทานเส้นทางสาย 551 ได้รับอนุญาตให้ต้องเดินรถไปยังห้างสรรพสินค้าสยามพารากอนแล้ว[5]

4. เส้นทางสายสีเหลือง สายที่ 552
  ท่าอากาศยานสุวรรณภูมิ - คลองเตย
  แบ่งแยกออกเป็น 2 เส้นทางย่อยคือ

4.1 สาย 552
  ท่าอากาศยานสุวรรณภูมิ - อู่คลองเตย
  เริ่มต้นจากท่าอากาศยานสุวรรณภูมิ ไปตามถนนบางนา-บางปะกง แยกขวาไปตามถนนสุขุมวิท ผ่านสถานีรถไฟฟ้าอ่อนนุช ผ่านสถานีขนส่งผู้โดยสารกรุงเทพ (สายตะวันออก) ผ่านซอยทองหล่อ ผ่านสวนเบญจสิริ จนถึงแยกอโศกมนตรี แยกซ้ายไปตามถนนรัชดาภิเษก ผ่านศูนย์การประชุมแห่งชาติสิริกิติ์ จนถึงห้าแยก ณ ระนอง แยกซ้ายไปตามถนนสุนทรโกษา สุดเส้นทางที่อู่คลองเตย

4.2 สาย 552A
  ท่าอากาศยานสุวรรณภูมิ - ถนนสุขุมวิท - สมุทรปราการ (อู่แพรกษา)
  เริ่มต้นจากท่าอากาศยานสุวรรณภูมิ ไปตามถนนบางนา-บางปะกง แยกซ้ายไปตามถนนสุขุมวิท ผ่านกรมอุตุนิยมวิทยา ผ่านตลาดสำโรง ผ่านโรงเรียนนายเรือ สุดเส้นทางที่อู่แพรกษา

  ปรับปรุงเส้นทางตามประกาศคณะกรรมการควบคุมการขนส่งทางบก ฉบับที่ ๑๗๒๑ (พ.ศ. ๒๕๔๙)[6]

5. เส้นทางสายสีเขียว สายที่ 553
  ท่าอากาศยานสุวรรณภูมิ - สมุทรปราการ
  เริ่มต้นจากท่าอากาศยานสุวรรณภูมิ แยกซ้ายเข้าถนนลาดกระบัง แยกซ้ายเข้าถนนกิ่งแก้ว แยกขวาไปตามถนนบางนา-บางปะกง แยกซ้ายไปตามถนนศรีนครินทร์ แยกขวาไปตามถนนสุขุมวิท และสุดเส้นทางที่สมุทรปราการ

6. เส้นทางสายสีชมพู สายที่ 554
  ท่าอากาศยานสุวรรณภูมิ - ถนนรามอินทรา - อู่รังสิต
  เริ่มต้นจากท่าอากาศยานสุวรรณภูมิ ไปตามทางพิเศษระหว่างเมือง (กรุงเทพ-ชลบุรีสายใหม่) แยกขวาไปตามถนนวงแหวนรอบนอก(ตะวันออก) แยกซ้ายไปตามถนนรามอินทรา ถนนแจ้งวัฒนะ แยกขวาไปตามถนนวิภาวดีรังสิต ผ่านท่าอากาศยานกรุงเทพ แยกซ้ายไปตามถนนพหลโยธิน ถึงทางแยกต่างระดับรังสิต-นครนายก แยกซ้ายไปตามถนนรังสิต-ปทุมธานี สุดเส้นทางที่อู่รังสิต

  การขยายเส้นทางออกเกินกว่าที่สัมปทานกำหนดเพื่อประโยชน์ของการบริหารจัดการ (นำรถเข้าอู่) เป็นหลัก

ในขณะนี้มีรถเส้นทางใหม่เพิ่มขึ้นมาอีก 5 เส้นทาง[7][8]ได้แก่ 555, 556, 557 (ยุติการให้บริการ), 558, และ 559

7. เส้นทางสีม่วง (เดิม) สายที่ 555
  ท่าอากาศยานสุวรรณภูมิ - ถนนวิภาวดีรังสิต - อู่รังสิต (ทางด่วน)
  เริ่มต้นจากท่าอากาศยานสุวรรณภูมิ ไปตามทางพิเศษระหว่างเมือง (กรุงเทพ-ชลบุรีสายใหม่) ไปตามทางพิเศษศรีรัช ลงทางด่วนพระราม 9 ไปตามถนนพระราม 9 ไปตามถนนดินแดง จนถึงแยกใต้ด่วนดินแดง แยกขวาไปตามถนนวิภาวดีรังสิต ผ่านสถานีวิทยุโทรทัศน์แห่งประเทศไทย ช่อง 11 ผ่านสำนักงานหนังสือพิมพ์ไทยรัฐ ผ่านสำนักงานใหญ่ ปตท. ผ่านมหาวิทยาลัยเกษตรศาสตร์ ผ่านสโมสรตำรวจ ผ่านท่าอากาศยานกรุงเทพ แยกซ้ายไปตามถนนพหลโยธิน ถึงทางแยกต่างระดับรังสิต-นครนายก แยกซ้ายไปตามถนนรังสิต-ปทุมธานี สุดเส้นทางที่อู่รังสิต

8. สายที่ 556
  ท่าอากาศยานสุวรรณภูมิ - สถานีขนส่งผู้โดยสารกรุงเทพ (สายใต้) (ทางด่วน)
  เริ่มต้นจากท่าอากาศยานสุวรรณภูมิ ไปตามทางพิเศษระหว่างเมือง (กรุงเทพ-ชลบุรีสายใหม่) ไปตามทางพิเศษศรีรัช ลงทางด่วนยมราช ไปตามถนนหลานหลวง ผ่านตลาดสะพานขาว ผ่านสำนักงานสถิติแห่งชาติ ผ่านสำนักงานบริษัทการบินไทย (สาขาหลานหลวง) จนถึงแยกสะพานผ่านฟ้าลีลาศ ไปตามถนนราชดำเนินกลาง ผ่านอนุสาวรีย์ประชาธิปไตย ผ่านสำนักงานสลากกินแบ่งรัฐบาล จนถึงแยกสะพานผ่านพิภพลีลา แยกขวาขึ้นสะพานสมเด็จพระปิ่นเกล้า ไปตามถนนสมเด็จพระปิ่นเกล้า ผ่านห้างสรรพสินค้าพาต้า สาขาปิ่นเกล้า ถึงแยกบรมราชชนนี ไปตามถนนบรมราชชนนี ผ่านห้างสรรพสินค้าเซ็นทรัล สาขาปิ่นเกล้า สุดเส้นทางที่สถานีขนส่งผู้โดยสารกรุงเทพ (สายใต้)

9. สายที่ 558
  ท่าอากาศยานสุวรรณภูมิ - ห้างสรรพสินค้าเซ็นทรัล สาขาพระราม 2 (ทางด่วน)
  เริ่มต้นจากท่าอากาศยานสุวรรณภูมิ ไปตามถนนบางนา-บางปะกง ขึ้นทางพืเศษเฉลิมมหานครที่ด่านบางนา ลงที่บริเวณถนนสุขสวัสดิ์ ไปตามถนนสุขสวัสดิ์ แยกซ้ายไปตามถนนพระรามที่ 2 ผ่านห้างสรรพสินค้าเซ็นทรัล สาขาพระราม 2 ผ่านเคหะชุมชนธนบุรี สุดเส้นทางที่อู่แสมดำ

  ตามสัมปทานระบุให้ใช้เส้นทางเดินรถผ่านสะพานวงแหวนอุตสาหกรรม

10. สายที่ 559
  ท่าอากาศยานสุวรรณภูมิ - ถนนรังสิต-นครนายก - อู่รังสิต
  เริ่มต้นจากท่าอากาศยานสุวรรณภูมิ ไปตามทางพิเศษระหว่างเมือง(กรุงเทพ-ชลบุรีสายใหม่) แยกขวาไปตามถนนวงแหวนรอบนอก(ตะวันออก) แยกซ้ายไปตามถนนรังสิต-นครนายก ผ่านสวนสนุกดรีมเวิลด์ ผ่านคลอง 3 ผ่านคลอง 2 ผ่านคลอง 1 แยกขวาไปตามถนนพหลโยธิน ถึงทางแยกต่างระดับรังสิต-นครนายก แยกซ้ายไปตามถนนรังสิต-ปทุมธานี สุดเส้นทางที่อู่รังสิต

## [แก้] รถโดยสารแอร์พอร์ตเอกซ์เพรส

รถโดยสาร แอร์พอร์ตเอกซ์เพรส (Airport Express)[9] เป็นรถโดยสารที่ให้บริการระหว่างท่าอากาศยานสุวรรณภูมิกับจุดสำคัญ ๆ เช่น ที่พักของนักท่องเที่ยว รวมไปถึงสถานที่ท่องเที่ยวสำคัญ ในเขตเมืองของกรุงเทพมหานคร มีทั้งสิ้น 4 เส้นทาง อัตราค่าโดยสารไม่เกิน 150 บาทต่อเที่ยว[10] ดังนี้

1. สายที่ AE1
  ท่าอากาศยานสุวรรณภูมิ - สีลม (ทางด่วน)
  เริ่มต้นจากท่าอากาศยานสุวรรณภูมิ ไปตามถนนบางนา-บางปะกง ขึ้นทางด่วนที่ด่านบางนา ไปตามทางพิเศษเฉลิมมหานคร ลงทางด่วนที่ด่านเพชรบุรี ไปตามถนนเพชรบุรี จนถึงแยกประตูน้ำ แยกซ้ายไปตามถนนราชดำริ จนถึงแยกศาลาแดง แยกขวาไปตามถนนพระรามที่ 4 จนถึงแยกสุรวงศ์ แยกซ้ายไปตามถนนสุรวงศ์ จนถึงทางแยกใต้ทางด่วนสุรวงศ์ แยกซ้ายไปตามถนนเลียบใต้ทางพิเศษศรีรัช จนถึงทางแยกใต้ทางด่วนสีลม แยกซ้ายไปตามถนนสีลม จนสุดเส้นทางที่สีลม (ตรงข้ามโรงพยาบาลเลิดสิน)
  เที่ยวกลับ ไปตามถนนสีลม ถนนราชดำริ ถนนราชปรารภ จนถึงแยกมักกะสัน แยกขวาไปตามถนนนิคมมักกะสัน ถึงแยกมิตรสัมพันธ์ แยกขวาไปตามถนนเพชรบุรี จนถึงทางแยกใต้ทางด่วนเพชรบุรี แยกซ้ายขึ้นทางด่วนที่ด่านเพชรบุรี ไปตามเส้นทางเดิมจนสุดเส้นทางที่ท่าอากาศยานสุวรรณภูมิ

2. สายที่ AE2
  ท่าอากาศยานสุวรรณภูมิ - บางลำพู (ทางด่วน)
  เริ่มต้นจากท่าอากาศยานสุวรรณภูมิ ไปตามถนนบางนา-บางปะกง ขึ้นทางด่วนที่ด่านบางนา ไปตามทางพิเศษเฉลิมมหานคร ลงทางด่วนที่ด่านเพชรบุรี ไปตามถนนเพชรบุรี ถึงแยกยมราช แยกซ้ายไปตามถนนหลานหลวง ถึงแยกสะพานผ่านฟ้า แยกซ้ายไปตามถนนราชดำเนินกลาง ผ่านอนุสาวรีย์ประชาธิปไตย ผ่านสำนักงานสลากกินแบ่งรัฐบาล ถึงแยกสะพานผ่านพิภพลีลา แยกซ้ายไปตามถนนราชดำเนินใน จนถึงแยกป้อมเผด็จ แยกขวาไปตามถนนหน้าพระลาน ถึงทางแยกถนนหน้าพระธาตุ แยกขวาไปตามถนนหน้าพระธาตุ จนถึงอนุสาวรีย์ทหารอาสา แยกซ้ายไปตามถนนราชินี ลอดใต้สะพานสมเด็จพระปิ่นเกล้า แยกขวาไปตามถนนพระอาทิตย์ แยกขวาไปตามถนนพระสุเมรุ จนถึงแยกบางลำพู แยกขวาไปตามถนนจักรพงษ์ ผ่านถนนข้าวสาร จนสุดเส้นทางที่บางลำพู
  เที่ยวกลับ จากบางลำพู ไปตามถนนจักรพงษ์ แยกซ้ายไปตามถนนราชดำเนินกลาง ไปตามเส้นทางเดิมจนสุดเส้นทางที่ท่าอากาศยานสุวรรณภูมิ

3. สายที่ AE3
  ท่าอากาศยานสุวรรณภูมิ - ถนนวิทยุ
  เริ่มต้นจากท่าอากาศยานสุวรรณภูมิ ไปตามถนนบางนา-บางปะกง จนถึงสี่แยกบางนา แยกขวาไปตามถนนสุขุมวิท จนถึงแยกนานา ไปตามถนนเพลินจิต จนถึงแยกเพลินจิต แยกซ้ายไปตามถนนวิทยุ จนถึงแยกวิทยุ แยกขวาไปตามถนนพระรามที่ 4 จนถึงแยกศาลาแดง แยกขวาไปตามถนนราชดำริ จนถึงแยกประตูน้ำ แยกขวาไปตามถนนเพชรบุรี แยกขวาไปตามถนนชิดลมจนถึงแยกชิดลม จนสุดเส้นทางที่ชิดลม

ช่วงท่าอากาศยานสุวรรณภูมิ - สุขุมวิท 3 (นานาเหนือ)

  เริ่มต้นจากท่าอากาศยานสุวรรณภูมิ ไปตามถนนบางนา-บางปะกง จนถึงสี่แยกบางนา แยกขวาไปตามถนนสุขุมวิท จนถึงแยกนานา ไปตามถนนเพลินจิต จนถึงแยกราชประสงค์ แยกขวาไปตามถนนราชดำริ จนถึงแยกประตูน้ำ แยกขวาไปตามถนนเพชรบุรี จนถึงแยกมิตรสัมพันธ์ แยกขวาไปตามซอยสุขุมวิท 3 (นานาเหนือ) จนสุดเส้นทางที่สุขุมวิท 3

4. สายที่ AE4
  ท่าอากาศยานสุวรรณภูมิ - หัวลำโพง (ทางด่วน)
  เริ่มต้นจากท่าอากาศยานสุวรรณภูมิ ไปตามถนนบางนา-บางปะกง ขึ้นทางด่วนที่ด่านบางนา ไปตามทางพิเศษเฉลิมมหานคร ไปตามทางพิเศษศรีรัช ลงทางด่วนที่ด่านพหลโยธิน ถึงอนุสาวรีย์ชัยสมรภูมิ ไปตามถนนพญาไท จนถึงแยกสามย่าน แยกขวาไปตามถนนพระรามที่ 4 จนสุดเส้นทางที่สถานีรถไฟหัวลำโพง

## [แก้] อ้างอิง

1. ↑ เส้นทางเข้าออกสนามบิน ทั้ง 6 เส้นทาง
2. ↑ แนวปฏิบัติสำหรับการคมนาคมของสนามบิน
3. ↑ อัตราค่าโดยสาร รถโดยสารประจำทาง (มีนาคม 2549)
4. ↑ ประกาศคณะกรรมการควบคุมการขนส่งทางบกกลาง ฉบับที่ ๑๖๔๕ (พ.ศ. ๒๕๔๙)
5. ↑ ประกาศคณะกรรมการควบคุมการขนส่งทางบกกลาง ฉบับที่ ๑๗๒๐ (พ.ศ. ๒๕๔๙)
6. ↑ ประกาศคณะกรรมการควบคุมการขนส่งทางบกกลาง ฉบับที่ ๑๗๒๑ (พ.ศ. ๒๕๔๙)
7. ↑ ประกาศคณะกรรมการควบคุมการขนส่งทางบกกลาง ฉบับที่ ๑๗๑๘ (พ.ศ. ๒๕๔๙)
8. ↑ ประกาศคณะกรรมการควบคุมการขนส่งทางบกกลาง ฉบับที่ ๑๗๑๙ (พ.ศ. ๒๕๔๙)
9. ↑ ประกาศคณะกรรมการควบคุมการขนส่งทางบกกลาง ฉบับที่ ๑๖๔๔ (พ.ศ. ๒๕๔๙)
10. ↑ ประกาศคณะกรรมการควบคุมการขนส่งทางบกกลาง เรื่อง กำหนดอัตราค่าขนส่ง (ค่าโดยสาร) รถ AIRPORT EXPRESS ที่ท่าอากาศยานสุวรรณภูมิ

ดึงข้อมูลจาก "http://th.wikipedia.org../../../%E0%B8%81/%E0%B8%B2/%E0%B8%A3/%E0%B8%81%E0%B8%B2%E0%B8%A3%E0%B8%84%E0%B8%A1%E0%B8%99%E0%B8%B2%E0%B8%84%E0%B8%A1%E0%B9%84%E0%B8%9B%E0%B8%97%E0%B9%88%E0%B8%B2%E0%B8%AD%E0%B8%B2%E0%B8%81%E0%B8%B2%E0%B8%A8%E0%B8%A2%E0%B8%B2%E0%B8%99%E0%B8%AA%E0%B8%B8%E0%B8%A7%E0%B8%A3%E0%B8%A3%E0%B8%93%E0%B8%A0%E0%B8%B9%E0%B8%A1%E0%B8%B4.html".

หมวดหมู่: การคมนาคม | กรุงเทพมหานคร | จังหวัดสมุทรปราการ | ท่าอากาศยาน

##### Views

- บทความ
- อภิปราย
- รุ่นปัจจุบัน

##### ค้นหา